CELEX: 32017R1352
Language: lv
Date: 2017-04-18 00:00:00
Title: Komisijas Deleģētā regula (ES) 2017/1352 (2017. gada 18. aprīlis), ar ko groza Komisijas Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā

21.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 190/1
            
         KOMISIJAS DELEĢĒTĀ REGULA (ES) 2017/1352
   (2017. gada 18. aprīlis),
   ar ko groza Komisijas Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 2. punktu,
   tā kā:
   
               (1)
            
            
               Regulā (ES) Nr. 1380/2013 ir paredzēts pienākums izkraut visu to sugu nozvejas, kurām noteikti nozvejas limiti, un Vidusjūrā arī dažu tādu sugu nozvejas, kurām noteikts minimālais izmērs (“izkraušanas pienākums”). Minētās regulas 15. panta 1. punkts attiecas uz zvejas darbībām, ko veic Savienības ūdeņos vai ko Savienības zvejas kuģi veic ārpus Savienības ūdeņiem tādos ūdeņos, kas nav trešo valstu suverenitātē vai jurisdikcijā.
            
         
               (2)
            
            
               Padomes Regulā (EK) Nr. 1386/2007 (2) ir noteikti Ziemeļrietumu Atlantijas zvejniecības organizācijas (NAFO) (3) pārvaldības apgabalā piemērojamie saglabāšanas un noteikumu izpildes pasākumi, un Savienība šai organizācijai ir pievienojusies 1978. gadā. Dažos NAFO saglabāšanas un noteikumu izpildes pasākumos (NCEM) ir paredzēts pienākums izmest dažu tādu sugu nozvejas un piezvejas, kurām būtu jāpiemēro izkraušanas pienākums.
            
         
               (3)
            
            
               Ar Regulas (ES) Nr. 1380/2013 15. panta 2. punktu Komisija ir pilnvarota pieņemt deleģētos aktus, kas vajadzīgi, lai Savienības tiesību aktos ieviestu starptautiskās saistības, jo īpaši atkāpes no izkraušanas pienākuma.
            
         
               (4)
            
            
               Komisijas Deleģētajā regulā (ES) 2015/98 (4) ir paredzēta atkāpe no izkraušanas pienākuma, kas piemērojams no 2015. gada 1. janvāra; šī atkāpe attiecas uz moivas nozvejām un piezvejām, kuras saskaņā ar NCEM būtu jāizmet.
            
         
               (5)
            
            
               Vēlākais no 2017. gada 1. janvāra izkraušanas pienākums attieksies uz vēl citām zvejniecības galvenajām sugām, tostarp sugām, kas nozvejotas NAFO pārvaldības apgabalā.
            
         
               (6)
            
            
               Saskaņā ar NCEM 5. pantu dažiem krājumiem, no kuriem zvejo NAFO pārvaldības apgabalā, ir noteikti nozvejas limiti, bet izņēmums ir ziemeļu garneles krājums NAFO 3M rajonā; šo krājumu pārvalda, iedalot zvejas piepūli.
            
         
               (7)
            
            
               
                  NCEM 6. pantā krājumiem, uz kuriem attiecas nozvejas vai zvejas piepūles limiti, ir noteikti limiti piezvejas paturēšanai uz kuģa gadījumos, kad no šiem krājumiem iegūst piezveju citās zvejniecībās. NCEM 6. panta 3. punkta d) apakšpunktā, kas īstenots ar Regulas (EK) Nr. 1386/2007 4. panta 2. punktu, noteikts: ja ir spēkā zvejas aizliegums, sugas, kas klasificētas kā piezveja, drīkst paturēt uz kuģa, nepārsniedzot 1 250 kg vai 5 %, atkarībā no tā, kurš daudzums ir lielāks.
            
         
               (8)
            
            
               Turklāt NCEM 14. pantā, kas īstenots ar Regulas (EK) Nr. 1386/2007 10. pantu, noteikts, ka ne uz viena kuģa netiek paturētas zivis, kas ir mazākas par piemērojamo minimālo izmēru, un ka šādas zivis tiek nekavējoties atlaistas atpakaļ jūrā.
            
         
               (9)
            
            
               
                  NCEM I.A pielikumā ir iekļauta ikgadējo kvotu tabula ar visiem NAFO zivju krājumiem, uz kuriem attiecas nozvejas limiti.
            
         
               (10)
            
            
               
                  NCEM 5., 6. un 14. pants kopā rada pienākumu izmest nozvejas, kas gūtas, pārsniedzot noteiktos nozvejas vai piezvejas limitus. Uz Savienības kuģiem, kas zvejo NAFO pārvaldības apgabalā, attiecas šādas NAFO zvejniecības: menca (2J3KL, 3M, 3NO rajonā), sarkanā plekste (3L un 3NO rajonā), Rietumatlantijas plekste (3M un 3LNO rajonā), īsspuru kalmārs (3. un 4. apakšapgabalā), dzeltenastes plekste (3LNO rajonā), Grenlandes paltuss (3LMNO rajonā), rajas (3LNO rajonā), sarkanasari (3LN, 3M, 3O rajonā, 2. apakšapgabalā un 1F un 3K rajonā), baltā Amerikas jūrasvēdzele (3NO rajonā) un ziemeļu garnele (3LNO rajonā). Lai nodrošinātu to, ka Savienība izpilda savas starptautiskās saistības, un radītu juridisko noteiktību zvejniekiem, ir skaidri jānosaka situācijas, kurās izkraušanas pienākums nebūtu jāpiemēro.
            
         
               (11)
            
            
               Ir lietderīgi koriģēt noteikto NAFO apgabalu, kurā plānots piemērot Deleģētajā regulā (ES) 2015/98 paredzētos pasākumus, un tālab terminu “NAFO konvencijas apgabals” minētajā regulā aizstāt ar terminu “NAFO pārvaldības apgabals”.
            
         
               (12)
            
            
               Tāpēc Deleģētā regula (ES) 2015/98 būtu attiecīgi jāgroza.
            
         
               (13)
            
            
               Ņemot vērā Regulas (ES) Nr. 1380/2013 15. panta 1. punktā noteikto grafiku, šai regulai būtu jāstājas spēkā tūlīt pēc tās publicēšanas,
            
         IR PIEŅĒMUSI ŠO REGULU.
   1. pants
   Deleģēto regulu (ES) 2015/98 groza šādi:
   
               1)
            
            
               regulas 2. pantu groza šādi:
               
                           a)
                        
                        
                           panta 1. punktu aizstāj ar šādu:
                           
                                       “1)
                                    
                                    
                                       “NAFO pārvaldības apgabals” ir apgabals, kas definēts I panta 2. punktā Konvencijā par turpmāku daudzpusēju sadarbību Ziemeļrietumu Atlantijas zvejā (NAFO konvencija);”;
                                    
                                 
                     
                           b)
                        
                        
                           panta 2. punktu svītro;
                        
                     
         
               2)
            
            
               Deleģētās regulas (ES) 2015/98 III nodaļu aizstāj ar šādu:
               “III NODAĻA
               
                  
                     NAFO PĀRVALDĪBAS APGABALS
               
               6. pants
               Piezvejas limitu aprēķināšana
               1.   Šajā regulā minētos piezvejas limitus piemēro krājumiem (sugas un rajona kombinācija), kas uzskaitīti NAFO saglabāšanas un noteikumu izpildes pasākumu I.A pielikumā.
               2.   Šajā regulā minētās piezvejas procentuālās daļas katram krājumam aprēķina, pamatojoties uz attiecību starp minētā krājuma nozveju, kas paturēta uz kuģa, un visu krājumu kopējo nozveju, kas paturēta uz kuģa.
               3.   Šajā regulā minētie limiti un procentuālās daļas attiecas uz inspekcijas laikā uz kuģa paturētās nozvejas svaru, un tos aprēķina katram rajonam atsevišķi, pamatojoties uz zvejas žurnālā reģistrētajiem skaitļiem. Atkāpjoties no iepriekšminētā, kad tiek aprēķināti bentisko sugu piezvejas apjomi, uz kuģa esošajā kopējā nozvejā netiek ietvertas ziemeļu garneles nozvejas.
               6.a pants
               Vispārīgas atkāpes attiecībā uz NAFO pārvaldības apgabalu
               1.   Atkāpjoties no Regulas (ES) Nr. 1380/2013 15. panta 1. punkta, uz kuģa netiek paturētas zivis, kas NAFO pārvaldības apgabalā nozvejotas, pārsniedzot ar juridiski saistošu Savienības aktu iedalītos nozvejas limitus.
               2.   Atkāpjoties no Regulas (ES) Nr. 1380/2013 15. panta 1. punkta, piemēro Regulas (EK) Nr. 1386/2007 4. panta 2. punktu, kas aizliedz paturēt uz kuģa par 1 250 kg vai 5 % (izvēlas lielāko daudzumu) lielākas tādu sugu piezvejas, kuru nozvejas limits ar juridiski saistošu Savienības aktu ir noteikts nulles apjomā.
               3.   Atkāpjoties no Regulas (ES) Nr. 1380/2013 15. panta 1. punkta, piemēro Regulas (EK) Nr. 1386/2007 10. pantu, kurā prasīts nekavējoties atlaist atpakaļ jūrā visas zivis, kas ir mazākas par minētās regulas III pielikumā noteikto minimālo izmēru.
               6.b pants
               Menca NAFO 3NO rajonā
               Atkāpjoties no Regulas (EK) Nr. 1386/2007 4. panta 2. punkta, kamēr vien nozvejas limits ar juridiski saistošu Savienības aktu ir noteikts nulles apjomā, uz kuģa netiek paturētas mencas, kuras NAFO 3NO rajonā piezvejotas, pārsniedzot 1 000 kg vai 4 % (izvēlas lielāko daudzumu).
               6.c pants
               Rietumatlantijas plekste NAFO 3LNO rajonā
               Atkāpjoties no Regulas (EK) Nr. 1386/2007 4. panta 2. punkta, kamēr vien nozvejas limits ar juridiski saistošu Savienības aktu ir noteikts nulles apjomā, uz kuģa netiek paturētas Rietumatlantijas plekstes, kuras dzeltenastes plekstes specializētajā zvejā NAFO 3LNO rajonā piezvejotas, pārsniedzot 15 %.
               6.d pants
               Dzeltenastes plekste NAFO 3LNO rajonā
               1.   Atkāpjoties no Regulas (EK) Nr. 1386/2007 4. panta 2. punkta, kamēr vien nozvejas limits ar juridiski saistošu Savienības aktu ir noteikts nulles apjomā, uz kuģa netiek paturētas dzeltenastes plekstes, kuras NAFO 3LNO rajonā piezvejotas, pārsniedzot 2 500 kg vai 10 % (izvēlas lielāko daudzumu).
               2.   Kad dzeltenastes plekstes nozvejas limits, ko NAFO savām līgumslēdzējām pusēm iedalījusi, nenosakot konkrētu krājuma daļu, ir pilnībā apgūts, uz kuģa netiek paturētas dzeltenastes plekstes, kas piezvejotas, pārsniedzot 1 250 kg vai 5 % (izvēlas lielāko daudzumu).
               6.e pants
               Sarkanasari NAFO 3M rajonā
               Kad sarkanasaru specializētā zveja NAFO 3M rajonā uz laiku ir aizliegta, jo ir sasniegti 50 % no gada nozvejas limita, uz kuģa netiek paturēti sarkanasari, kas NAFO 3M rajonā piezvejoti, pārsniedzot 1 250 kg vai 5 % (izvēlas lielāko daudzumu).”
            
         2. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 18. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  Padomes 2007. gada 22. oktobra Regula (EK) Nr. 1386/2007, ar ko nosaka Ziemeļrietumu Atlantijas zvejniecības organizācijas pārvaldības apgabalā piemērojamos saglabāšanas un izpildes pasākumus (OV L 318, 5.12.2007., 1. lpp.).
   
      (3)  Padomes 1978. gada 28. decembra Regula (EEK) Nr. 3179/78 attiecībā uz Konvencijas par daudzpusējo sadarbību nākotnē ziemeļrietumu Atlantijas zvejniecībā noslēgšanu, ko veic Eiropas Ekonomikas kopiena (OV L 378, 30.12.1978., 1. lpp.).
   
      (4)  Komisijas 2014. gada 18. novembra Deleģētā regula (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā (OV L 16, 23.1.2015., 23. lpp.).